Lisa 2

KINNITATUD

Sihtasutus Eesti Teadusagentuuri juhatuse

25.02.2014 käskkirjaga nr 1.1-4/14/27

**Institutsionaalse uurimistoetuse taotluste menetlemise kirjeldus**

Käesoleva dokumendi eesmärk on täpsustada haridus- ja teadusministri 27.12.2011 määrusega nr 73 „Institutsionaalse uurimistoetuse taotlemise, määramise ja selle mahu muutmise tingimused ja kord“ sätestatud institutsionaalse uurimistoetuse uurimisteema taotluste menetlemise korda Sihtasutuses Eesti Teadusagentuur (edaspidi *teadusagentuur*) selleks, et nii taotlejatel kui taotluste menetlejatel oleks ülevaade taotluste menetlemise mehhanismist. Käesolev dokument ei hõlma taotluste, milles märgitud uurimisteema juht või põhitäitja on hindamisnõukogu liige, jätkutaotluste, aruannete ning tuumiktaristu taotluste menetlemise protsessi. Nimetatud juhtude menetlemine kirjeldatakse eraldi käskkirjadega.

Taotluste hindamist korraldab teadusagentuur, neid menetletakse Eesti Teadusinfosüsteemi (edaspidi *ETIS*) keskkonnas. Uurimisteema taotluste hindamiseks moodustab teadusagentuuri hindamisnõukogu valdkondlikud ekspertkomisjonid vastavalt haridus- ja teadusministri 15.12.2009 määruses nr 86 „Teadus- ja arendustegevuse valdkondade loetelu“ kehtestatud teadus- ja arendustegevuse valdkondlikkust jaotusest: bio- ja keskkonnateadused; loodusteadused ja tehnika; terviseuuringud ning ühiskonnateadused ja kultuur. Valdkondliku ekspertkomisjoni liikmeteks on lisaks hindamisnõukogu vastava valdkonna liikmetele ka kohalikud teadlased. Valdkondlikud ekspertkomisjonid kinnitab teadusagentuuri juhatus käskkirjaga.

# Huvide konflikt

Vastavalt haridus- ja teadusministri 27.12.2011 määrusele nr 74 „Eesti Teadusagentuuri hindamisnõukogu moodustamise kord ja töökord“ ja teadusagentuuri kehtestatud regulatsioonile on hindamisnõukogu ja valdkondlike ekspertkomisjonide liikmed kohustatud avalikustama oma võimaliku huvide konflikti seoses esitatud taotlustega. Huvide konflikti korral vastav hindamisnõukogu või valdkondliku ekspertkomisjoni liige kõnealuse taotluse menetlemisel ja hindamisel ei osale.

# Taotluste nõuetele vastavuse kontroll

Enne taotluste hindamist kontrollib teadusagentuur 10 tööpäeva jooksul peale taotlusvooru lõppu taotluste vastavust IUT määruse § 4 esitatud nõuetele ja taotlusvormile. Juhul kui taotluses esitatud andmed on puudulikud, informeerib teadusagentuur sellest viivitamatult taotlejat, andes kuni 10 tööpäeva puuduste kõrvaldamiseks. Taotluste tehniline kontroll toimub jooksvalt taotluste laekumise järjekorras. Taotlused saadetakse tagasi puuduste kõrvaldamiseks, kui

1) Taotleja on ETIS-es taotluse põhjendusele lisanud mittelubatud faile (lisaks kirjanduse loetelule, joonistele, tabelitele ja fotodele);

2) Kui taotleja poolt on koondtaotluses ebaõigesti arvestatud asutuse strateegilistest eesmärkidest lähtuvatele taotlusvooru olulisematele uurimisteemadele taotletava toetuse kogusumma;

3) Kui taotluse „isikute“ sakil toodud tabelis on andmed ebatäpsed või puuduvad, pole lisatud isikute CV-sid või need on kaasajastamata;

4) Muude oluliste puuduste avastamisel.

Taotluse tagasisaatmisel antakse taotlejale tähtaeg puuduste kõrvaldamiseks. Taotlusi menetletakse tähtajaks esitatud kujul, mistõttu ei ole vormiliste puuduste kõrvaldamise käigus sisuliste muudatuste tegemine lubatud.

Teadusagentuur lõpetab taotluse menetlemise ja teeb taotluse rahuldamata jätmise otsuse ilma taotlust hindamisnõukogule hindamiseks edastamata juhul, kui taotleja ei esita 10 tööpäeva jooksul parandatud taotlust või uuesti esitatud taotlus on endiselt puudustega.

# Ekspertiis

## Ekspertarvamus

Uurimisteema taotlus suunatakse valdkondlikku ekspertkomisjoni vastavalt taotluses märgitud teadus- ja arendustegevuse valdkondlikule kuuluvusele. Juhul kui taotluse sisu vastab ekspertkomisjoni hinnangul rohkem mõne teise ekspertkomisjoni pädevusele, võib ekspertkomisjon taotluse vastavasse ekspertkomisjoni edasi suunata.

Ekspertkomisjon kasutab sõltumatuid eksperte, kelleks on üldjuhul välismaal töötavad, vajaliku kompetentsiga tunnustatud teadlased. Eksperdid valitakse valdkondliku ekspertkomisjoni liikmete poolt igaks hindamisvooruks eraldi, lähtudes taotluste spetsiifikast. Ekspertide valiku aluseks on teadusagentuuri vastavasisuline andmebaas, rahvusvahelisedandmebaasid ja valdkondliku ekspertkomisjoni liikmete ettepanekud. Ekspertide kandidatuurid esitatakse valdkondlike ekspertkomisjonide liikmete poolt, ekspertidega kontakteeruvad teadusagentuuri uurimistoetuste osakonna töötajad.

Iga taotluse kohta võtab teadusagentuur vähemalt kaks ekspertarvamust (eksperdiks võib olla ka valdkondliku ekspertkomisjoni liige). Interdistsiplinaarsete uurimisteemade taotluse ekspertarvamuse kujundamiseks võib ekspertkomisjon kaasata täiendavaid eksperte.

Ekspertarvamuse andmisel hindab ekspert taotlust 1. ja 2. hindamiskriteeriumi lõikes ning annab nende kriteeriumite kohta hinded 5-pallisel skaalal. Juhul, kui erinevate ekspertide antud koondhinded uurimisteema taotlusele erinevad üksteisest märgatavalt, kaasab ekspertkomisjon täiendava eksperdi. Hälbivat arvamust ei võeta ekspertkomisjoni hinnangu koostamisel arvesse.

## Ekspertkomisjoni koondhinnang

Põhjendatud koondhinnang ekspertkomisjoni ekspertiisivaldkonda kuuluvale taotlusele antakse valdkondliku ekspertkomisjoni koosolekul, kaasates sellesse vajadusel ja võimalusel ka ekspertarvamuse koostanud eksperte. Ekspertkomisjoni koondhinnang kujundatakse konsensusprintsiibil. Ekspertkomisjoni koondhinnangu kujundamisel hindab ekspertkomisjon taotlusi hindamiskriteeriumite kaupa. Ekspertkomisjoni koondhinnangu andmise aluseks on ekspertarvamused, mis ei ole aga ekspertkomisjoni koondhinnangu kujundamisel siduvad. Ekspertkomisjon annab 5-pallisel skaalal koondhinnangu uurimisteema taotluse 1. ja 2. kriteeriumile ning lisaks ka 3-pallisel skaalal hinnangu uurimisteema täitmiseks vajaliku taristu olemasolule ja seisundile (taotluse hindamise 3. kriteerium).

## Hindamisnõukogu lõpphinnang

Ekspertkomisjonid esitavad taotlustele antud koondhinnangud hindamisnõukogule. Ekspertkomisjoni koondhinnang on hindamisnõukogule taotluse kriteeriumite 1.-3. hindamisel oluliseks sisendiks, kuid ei ole lõpphinnangu andmisel siduv.

Lisaks taotluse kriteeriumitele 1.-3. hindab hindamisnõukogu ka taotluse kriteeriumi 4, s.o taotluse seotust teadus- ja arendusasutuse ülesannetega (s.h. ülikoolidel seos bakalaureuse- ja magistriõppe integreeritud õppekavadega[[1]](#footnote-2), magistri- ja doktoriõppe õppekavadega, riigi teadus- ja arendusasutustel riigi poolt sätestatud põhikirjaliste ülesannetega jt. teaduspoliitiliselt oluliste tunnustega). 4. kriteeriumi puhul hinnatakse kõiki taotlusi 3-pallisel skaalal.

## Asutuste strateegiliste valikute arvestamine uurimisteema taotluste hindamisel

Koondtaotluses esitatud asutusele selle taotlusvooru olulisematele uurimisteemadele taotletava toetuse kogusumma võib olla kuni 30% taotlemise aastal lõppevate taotleja teadusteemade sihtfinantseeringu ja institutsionaalsete uurimistoetuste summast või väikseima lõppeva sihtfinantseeritava teadusteema või institutsionaalse uurimistoetuse uurimisteema maht. Asutuste poolt oluliseks märgitud uurimisteemade taotlustele lisatakse hindamisnõukogu poolt 4. kriteeriumile antud hindele täiendavad 2 punkti.

## Taotluse lõpphinne ja pingeread

Taotluse 1.-4. kriteeriumi hinnete summeerimisel saadakse taotluse lõpphinne, mis asutuste poolt oluliseks märgitud uurimisteemade puhul on kuni 18 ja teiste uurimisteemade puhul kuni 16 punkti.

Hindamisnõukogu moodustab uurimisteemade taotluste valdkondlikud pingeread, mille aluseks on taotlustele antud lõpphinded. Hindamisnõukogu fikseerib valdkondliku rahastuse proportsioonid ja võimaliku valdkondadevahelise ümberjaotuse suuruse enne hindamise algust hindamisnõukogus.

## Eelarve

Uurimisteema toetuse rahalise mahu määramisel lähtub hindamisnõukogu teadusagentuuri poolt kinnitatud eelarve koostamise juhendist. Hindamisnõukogu teeb ettepaneku uurimisteema toetuse mahu määramise kohta, lähtudes uurimisteema taotlusele antud lõpphindest ja täitmiseks vajalike töökohtade arvust ja struktuurist. Mitterahastatavate taotluste eelarvet ei analüüsita.

# Hindamisnõukogu otsus

Hindamisnõukogu võib hindamise tulemuses kirjeldada tingimused, mida teadus- ja arendusasutus on kohustatud uurimistoetuse saamisel täitma. Teadusagentuur teeb hindamisnõukogu esialgse otsuse koos taotlusele antud esialgse lõpphinnangu ja -hindega ning kõigi taotluse kohta antud eksperthinnangutega (välja arvatud eksperdi nimi ja muud isikuandmed) taotlejale kättesaadavaks. Taotleja esitab teadusagentuuri poolt ettenähtud aja jooksul oma arvamuse hindamisnõukogu esialgse otsuse kohta. Juhul kui hindamisnõukogu on kirjeldanud tingimused, mida uurimistoetuse saamiseks tuleb täita, esitab taotleja tegevuskava tingimuste täitmiseks.

Teadusagentuur esitab haridus- ja teadusministrile oma põhjendatud ettepaneku uurimisteemade toetuste määramise või mittemääramise ja nendele eraldatava toetussumma kohta.

Rahastamisettepanekut ei tehta nende taotluste puhul, mille lõpphinnangu 1. või 2. kriteeriumi hinne on alla 3 punkti või 3. või 4. kriteeriumi hinne on 1 punkt.

Hindamisnõukogu lõplik lõpphinnang tehakse taotlejale kättesaadavaks peale haridus- ja teadusministri sellekohase käskkirja allkirjastamist.

Andres Koppel

juhatuse esimees

Sihtasutus Eesti Teadusagentuur

1. sätestatud ülikooliseaduse § 291 [↑](#footnote-ref-2)